Fátítt að stórhveli fari innst í Hvalfjörð Afar mikið líf hefur verið í Hvalfirði í aprílmánuði . Handfæratrillur hafa aflað vel af þorski yfir Hvalfjarðargöngum og innar við Galtarvíkurdjúp . Innst í Hvalfirði hefur síðan sést til stórhvela . Slíkt er með öllu óþekkt sýn að minnsta kosti meðal núlifandi fólks . Þó er rétt að geta þess að Hvalfjörður heitir eftir grimma og mannýga illhvelinu Rauðhöfða sem sögnin hermir að hafi grandað tveimur prestssonum frá Saurbæ á Hvalfjarðarströnd . Presturinn faðir þeirra , blindur og aldraður , leiddi hvalinn með særingum upp Botnsá og upp í Hvalvatn . Þar kom hann ófreskjunni fyrir . „ Þar var rosalegt líf í firðinum vikuna fyrir páska . Við sem vinnum í Hvalstöðinni vorum búnir að vera að sjá seli þarna svamlandi um fyrir utan og hugsuðum með okkur að það væri eitthvað æti komið þarna inn í fjörðinn , “ segir Magnús Geir Guðmundsson sem starfar í hvalstöð Hvals hf. við Miðsand innst í Hvalfirði . „ Svo sáum við í fjarska þvílíkt fuglager sem var greinilega að fylgja síldartorfu eða einhverju álíka . Þarna voru mávar og helst súlur sem maður er ekki vanur að sjá á þessum slóðum og magnað að sjá þær kasta sér í sjóinn . “ Fuglagerið sást vel úr landi . „ Þegar við vorum að fylgjast með þessu sjáum við blástur hjá tveimur hvölum . Þetta voru að ég held hrefnur en annar virtist svolítið stærri en hinn . Ég fór með myndavélina í einum kaffitímanum og náði nokkrum myndum af einum hvalanna og sá þá að þetta var hnúfubakur . Það voru nokkur dýr þarna , sennilega hrefnur í bland við hnúfubakana . Það sást líka til einhverra minni hvala , lítilla tannhvala , hnísa eða marsvína , “ segir Magnús Geir Guðmundsson . Sigurjón Guðmundsson bóndi á Bjarteyjarsandi sem búið hefur þar í áratugi segir að stórhveli á borð við hnúfubaka hafi aldrei synt svona langt inn í Hvalfjörð svo kunnugt sé . Súlur séu sömuleiðis fátíð fuglategund í firðinum , hvað þá svona innarlega . „ Það hefur stundum sést til smáhvela í firðinum og eitt sumarið fyrir fáum árum sáust hrefnur við Þyrilsnes . Þessi hvalagengd nú í apríl er mjög óvenjuleg . Stórhveli á borð við hnúfubaka hafa ekki sést fyrr . “ Sennilegt má telja að smásíld eða annar fiskur hafi gengið í mikilli torfu inn Hvalfjörð utan úr Faxaflóa og bæði hvalir , selir og fuglar fylgt eftir . Mest gekk á rétt fyrir páska . Ekkert hefur sést til hvala síðustu daga þó ekki sé loku fyrir það skotið að enn sé þá að finna í Hvalfirði .